- Yohanis
- <
- 1
- >

Yohanis
Horok Lirna La'an
Ri man hi'i horok eniyeni rapolu ‘Ai man Yesus naramyak’, ee ‘Yesus Nin man lernohi man Ai naramyak’ (21:20-24; 13:23; 19:26; 20:2; 21:2-7). Menmelollo ri Kristen rir ri leleher nano nonolu eni me'enile Yohanis.
Yohanis na'aheni nin panaeku hi'i horok eni heheni: Lere onne Yesus nodi Makromod Lalap Nina ke'eke'el an'anha hi'i tanada man ri kan dodo'onnale makun nammori lolo man lernohi pakunohi enihe kalarna, maa tanada onnenihe kar horok mai eni. Enimaa ri man hi'i horok eniyeni, horok tanada eniyenihe leke mi akim naili'il Yesus, leke mi mauroin nahenia Makromod Lalap kikanedi Ai namwali Rai laa ewi-ewi, leke mi mauroin Ai onne Makromod Lalap Anan haenhi. Enla mi na'akeme ma akin naili'il Ai eni, mim lernala or'ori dardari man kan horu (20:30-31).
Lolo panakan 1 rakan 12 ik les tanada man lewlewen wo'ikku man Yesus hi'ie. Tanada eniyeni kukul nahenia namlolo kokkoo Yesus namwali Makromod Lalap Anan.
Lolo horok eni Yesus rapolu Makromod Lalap Anan rew'ira (1:34; 1:49; 3:16-18; 5:23-25; 11:4; 11:27; 20:31).
Lolo horok eni Yesus hari panaeku nammori ma na'ono Ai kemen nodi wanakunu lirna, ‘Ya amwali...’
“Ya amwali hanana'an ma nala or'ori dardari!” (6:35)
“Ya amwali ropropo noho eni wawan!” (8:12)
“Ya'u penia amwali pipi ro'o nina nike.” (10:7, 9)
“Ya'u eni man huri wawa'an.” (10:11, 14)
“Ya amwali or'ori dardari onno!” (11:25)
“Yau eni penia amwali kalla.” (14:6)
“Yau eni anggur ono ma namlole.” (15:1)
Lolo horok eni Yesus na'ahenia, “Loi honorok wawa'an Ainu'u panaeku ma na'ono eniyeni: lere kar mori Abraham makun, Ya'u aiyedi me'e!” (8:58) Eniyeni kukunohi nahenia Ai namwali Makromod Lalap Anan man aile mamani nano lere dedesne wake'e rakan laa ewi-ewi.
Horok Ihin
1. Man hi'i horok eni hi'i wanakunu dedesne (1:1-18).
2. Yesus hi'i tanada man ma'aruru wake'e la Ainin wanakuku nodi kunukunohi nahenia Ai penia namwali Makromod Lalap Ananne (1:19-12:50).
a. Yesus Nin honowok dedesne lolo noho wawan (1:19-4:54).
b. Yesus Nin hini'i wenewhe lolo kota Yerusalem Alam Renren Warwarna (pnk. 5).
c. Yesus Nin hini'i wenewhe lolo noho Galilea Lere Alam Lalap Paska (pnk. 6).
d. Yesus Nin hini'i wenewhe lolo noho Yudea nin Lere Alam Lalap Heuheu Man Ra'an Romunle Raram (7:1-10:21).
e. Yesus Nin hini'i wenewhe naurani Lere Alam Lalap Paska (pnk. 11-12).
3. Nauraniyedi nin makmaki me'e, Yesus loikaru Nin wanakuku la nounaku man horu (pnk. 13-17).
4. Rin kele Yesus resne, la An mori wali'ur (18:1-20:29).
5. Man hi'i horok eni kukunohi horok eni nin panaeku (20:30-31).
6. Yesus nalhari kemen Nin man lernohi pakunohi wo'ikku (pnk. 21).
1
Yesus Kristus namwali Lirna Wawan noro ropropo noho wawan
1 Nonolu wake'e noho eni ka rakuku rawau makun, Ai ma namwali Lirna Wawan aiyedi me'e, la Ai noro Makromod Lalap aile wewerre, la Ai onne Makromod Lalap haenhi. 2 Nano nonolu wake'e onne Ai noro Makromod Lalap aile wewerre. 3 Ai nakuku nawau noho noro ne'en raram na'akeme, la hi'i ha wo'ira na'akeme. 4 Ai onne or'ori dardari onno, la or'ori dardari onne namwali ropropo ma na'aropo ri mormori akin penia rauroin Makromod Lalap Nin ropropo. 5 Ropropo onne ropedi lolo metmetek, la metmetek ka nodi molollo ropropo onne me'e.
6-7 Enine Makromod Lalap hopon ri ida ma naran Yohanis mai noho wawan namwali ma na'amou na'aropo wanakunu ma na'ono ropropo onne, leke ri na'akeme man derne ainina wanakunu onne akinhe naili'il ropropo onne.
8 Yohanis ka namwali ropropo onne, maa an mai leke nala wanakunu ma na'ono ropropo onne. 9 Ropropo ma namlolo wake'e onne kopur mai noho wawan, la ropedi lolo ri mormori na'akeme me'e.
10 Ai ma nakuku nawa'u noho wawan eniyeni aiyedi mai noho wawan me'e, maa manin noho wawan eni ka rauroin Ai. 11 An maiyedi Nina noho mememen, maa Nina ri mormori wali ka rauroin Ai, la kar kokale, 12 maa inhoi-inhoi man kokale, la akin naili'il Ai Naran, hir lernala molollo ramwali Makromod Lalap ananhe de lernala mormori worworu. 13 Rin lernala mormori ma nadedem nano noho wawan nin panaeku, ee ri mormori rir suk raram nodi aimehi, maa mormori worworu onne lernala nano Makromod Lalap ono Ai penia man hi'i hi ramwali Ai ananhe.
14 Lirna Wawan onne namwali ri mormori naise maika, de Ai kemen naise ik kemen haenhi, la An mai nano a'am raram minle ik leken kalarna. Ik do'onedi Nina ke'eke'el an'anha man ma'aruru wake'e man An kokala ono namwali Anan Kuru Mehe Lai Mehe, la An mai nano Aman, Makromod Lalap. Nano Ai penia ik do'on kauroin inhawe ma namlolo kokkoo lolo Makromod Lalap leken kalarna, la ik do'on kauroin Nin rere'e harharu man penpenu kemkeme maika.
15 Lere Yohanis mai wakunu ha ma na'ono Yesus, ai na'aheni, “Nonolu eni ya'u wakunu nahenia ri ida mai. Ai onne na'ono narehi maya'u, la Ai onne maiyedi me'e. Yo oluwedi Ai mai, maa Ai penia ma na'ono narehi maya'u, ono kar mori ya'u makun Ai onne aiyedi me'e.” 16 Ai onne Nin rere'e harharu lap narehi, la Ai nodi rere'e harharu onne nala panaeku nammori leke namre'e namharu maika mamani. 17 Lere nonolu Makromod Lalap namre'e namharu maika ono nala Nin keneri hono'ok lolo Musa, maa lere eniyeni Ai nala Nin rere'e haharu ma narehi ma nalewen maika lolo Yesus Kristus, la hi'i ika kauroin mouropo panaeku ma namlolo kokkoo.
18 Ri mahaku kan do'onala Makromod Lalap makun, kokoko Anan Kuru Mehe Lai Mehe. Ai onne Makromod Lalap, la An min wewerre noro Aman lolo a'am raram. Ai penia man loikaru Makromod Lalap Nina honorok panaeku maika, leke ik kauroin Makromod Lalap haenhi.
Yohanis man ulutada ri mehen wakunu kemen
(Mat. 3:1-12; Mrk. 1:1-8; Luk. 3:1-18)
19 Ler ida ri Yahudi rir man panulu man minle Yerusalem enihe hopon imam-imam roro ri Lewi laa ra'ukani Yohanis na'ahenia, “O eni inhoi?” * Ri Lewi onne nadedem ilitolle lolo Makromod Lapa Nin Romleu Lap.
20 Yohanis kan suwarala nin panaeku maa walha hi mouropo nahenia, “Ka amwali Kristus man Makromod Lalap kikan namwali Rai.”* Mzm. 2:2
21 Enime'ede hi ra'ukani wali'ur, “O eni inhoi? O eni Elia?”
Yohanis walhe na'ahenia, “Ka!”
Hi ra'ukani wali'ur, “O eni mamwali nabi man Makromod Lalap nonou lolo Musa nonolu eni?”
Maa Yohanis walhe na'ahenia, “Ka haenhi.” * Ul. 18:15, 18, Mal. 4:5
22 “Enine konohi yai o eni inhoi, lekpananne am wali wali'ur laa konohi ri man hopon mayai mai ma'ukani o eni. Papa wakunu inhawa ma na'ono o kemene?”
23 Yohanis nodi nabi Yesaya lirna nonolu eni walha na'ahenia, “Ya'u eni amwali ri man wakaukau lolo noho mamun ma napro'uk ma na'aheni,
‘Ma'ahari kalla, la ma'anehe leke Makromod lole.’ ” * Yes. 40:3
24 Kame'ede ri Parisi rir hohopon onnenihe ra'ukani wali'ur ra'ahenia, 25 “Pape lo'o ka mamwali Kristus, ka mamwali Elia, la ka mamwali nabi haenhi, emene alhi'ihepe Papa nodi oir ulutada rie?”
26 Enime'ede Yohanis walhale, “Ya'u eni ulutada ri odi oir mehe, maa lolo mi leken kalarna ri ida aile mi ka mauroin makun. 27 Ya'u mai noluwedi Ai, maa Ai narehi nalewen maya'u penia Nina pakpak ei me'ene kan wa'an yo ohu.”
28 Ha eniyeni na'akeme namwali lolo leke Betania, man aile lolo oir wauwau Yordan wali kimur.
Yesus namwali Makromod Lalap Nin pipdumana ma na'ohu nahala ri mormori rira dohohale
29 Rakan oreki, Yohanis po'onale Yesus mai me'e, la na'aheni, “Po'onale! Makromod Lalap Nina Pipdumana ma na'ohu nahala ri mormori rira dohohaleni mai me'e! 30 Nonolu ya aheni, ‘Ya'u mai nolu ri ida ma narehi nalewen maya'u. Ai man ya'u wekel lere onne me'eni me'e. An kulu narehi ya'u ono kar mori ya'u makun Ai aiyedi me'e.’ 31 Nonolu ka auroin inhoi man Makromod Lalap kikan namwali Rai laa ewi-ewi, maa ya'u mai odi oir ulutada ri leke ri Israel enihe rauroin Rai onne inhoi.”
32-33 Yohanis kukunohi wali'ur na'ahenia, “Nonolu ka auroin Yesus namwali Rai onne makun, maa Makromod Lalap man hopon yo odi oir ulutada ri konohi ya'u heheni, ‘Lo'o om do'on Roh Kudus kopur nano a'am raram mai ri ida wawan, o mauroin nahenia Ai onne ma nodi Roh Kudus ulutada ri.’ Enla rakan lerida ya'u do'on Makromod Lalap Nina Roh kopur naise manu merpati mai Yesus uluwakun wawan. 34 Ende yo odi mak'u mehe do'on auroin ha onne na'akeme, penia ya amwali man kuku maka nahenia Yesus onne Makromod Lalap Ananne.”
Ri man lernohi pakunohi Yesus dedesne
35 Rakan oreki, Yohanis noro nina man lernohi pakunohi woro'o aile lolo onno onne wali'ur. 36 Yohanis do'on Yesus lolnohi hirira miminle onneni, ai na'aheni, “Po'onale! Ai onne penia Makromod Lalap Nin Pipdumana eni!”
37 Woro'ohe dernedi Yohanis nin wanakunu ne, hir laa lernohi Yesus me'e. 38 Yesus wali kili'ur do'on woro'ohe mahar lernohi, na'ukani na'ahenia, “Mi maham manoin inhawe?” Woro'ohe walha ra'ahenia, “Papa Meser min ewi?”
39 Yesus walha hi na'ahenia, “Mai lernohi Ya'u leke mehem do'on Ainu'u miminloleni.” Ende hir lernohi mamani laa Yesus Nin miminlole. Hi roro Yesus min lolo onne nano lere mamal rakan lere helem.
40 Nano ri woro'o man lernohi Yesus onnenihe, ida naran Andreas, Simon Petrus mo'oni walla. Woro'ohe lernohi Yesus ono derne Yohanis nin wanakunu ma na'ono Ai. 41 Andreas noro Yesus wakunu horu ne, idewe lari lan konohi Simon na'ahenia, “Pa'e, am pakromo noredi Mesias man Makromod Lalap kikan namwali Rai laa ewi-ewi. (Lolo wanakunu Ibrani ‘Mesias’ onne ‘Kristus’.)” 42 Kame'ede ai norkaru walla Simon laa Yesus. Enine Yesus po'onala ai na'ahenia, “O naran Simon, la o ammu naran Yohanis! Maa nano lere eniyeni waki o naran Kepas napa'ahne, ‘waku ma naruri’!” (Naran ‘Kepas’ onne namnenehe noro naran ‘Petrus’ haenhi.)
Yesus napolu Pilipus noro Nataniel lernohi Ai
43 Rakan oreki wali'ur Yesus Nin panaeku wali laa Galilea, de lan naka'uk Pilipus na'ahenia, “Mam lernohi Ya'u!” 44 (Pilipus onne manina Betsaida, la Andreas noro Petrus ramhara nano leke onne haenhi.) 45 Enla Pilipus lan pakromo noro Nataniel la konohi na'ahenia, “Am pakromedi noro ri man Makromod Lalap kikan namwali Rai laa ewi-ewi me'e. Nonolu Musa kukunohiyedi panaeku ma na'ono Ai lolo nin horok me'e, la nabi-nabi namehin loikaruwedi panaeku ma na'ono Ai haenhi. Ai onne naran Yesus, Yusup anan ma nano Nazaret.”
46 Enimaa Nataniel walha na'ahenia, “Hi'ihehewi ha man wa'an mai nano Nazaret?!”
Pilipus na'aheni, “Mam lernohi mayai, leke mehem do'on idewe!”
47 Yesus do'odo'on Nataniel mai, Ai na'aheni, “Po'onala! Ri eniyeni ri Israel ma namlolo wake'e. Ai onne ka nauroin napoho!”
48 Enine Nataniel na'ukani Yesus, “Pape, hi'ihehewi Pape nauroiroin ainu'u morimorie?”
Yesus walha, “Eh, Pilipus kan ki napolu o makun, Ya'u do'onedi o lolo ara ono lehern me'e.”
49 Nataniel walha na'ahenia, “Papa Meser, O penia Makromod Anan ma namwali Rai Israel!”
50 Yesus na'ahenia, “Hi'ihehewi? Lo'o o akim naili'iledi me'e ono Ya'u konohi o na'aheni Ya'u do'onedi o lolo ara ono lehern me'e? Lere man mai om do'on panaeku namehin man wa'an narehi onne!” 51 Enla Yesus na'aheni wali'ur, “Horhorok Ainu'u nou ma na'ono eniyeni: Lere man mai mim do'on a'am nahinari la Makromod Lalap Nina hophopon a'am raram mahar ha'a kopur Maya'u man mai nano a'am raram namwali Ri Mormori Anan.”

- Yohanis
- <
- 1
- >

*1:19 Ri Lewi onne nadedem ilitolle lolo Makromod Lapa Nin Romleu Lap.

*1:20 Mzm. 2:2

*1:21 Ul. 18:15, 18, Mal. 4:5

*1:23 Yes. 40:3

© 2008 WBT